American Idiot

Istorija

Po nesėkmingo 2000 m. albumo „Warning“ nusivylę grupės Green Day nariai ėmė mąstyti apie iširimą, tačiau vėliau, 2003 m., įrašė albumą „Cigarettes And Valentines“. Jis jau buvo beveik paruoštas leidybai, kai iš įrašų studijos pavogė visas kūrinių demo versijas. Supykęs vokalistas Billie Joe Armstrongas nutarė neatkurti tų pačių dainų, o sukurti visiškai naujas ir kitu stiliumi. Taip gimė „American Idiot“ – politizuota roko opera, atspindinti nuotaikas po rugsėjo 11 d. įvykių ir nepasitenkinimą prezidento Dž. Bušo vykdoma politika. Šis ambicingas ir konceptualus albumas tapo tiek muzikine, tiek statuso prasme visišku nauju etapu ne tik grupės gyvenime, bet ir tikru įvykiu muzikiniame pasaulyje. Jo dėka „Green Day“ prisikėlė kaip feniksas iš pelenų ir tapo viena iš įtakingiausių pasaulio roko grupių ir pačia žymiausia šiuolaikine pankroko grupe.
„American Idiot“ yra pirmasis grupės albumas, kuris debiutavo 1-oje albumų topo vietoje abipus Atlanto (viso 19-oje šalių pasiekė albumų topų viršunes). Jis tapo vienu labiausiai perkamų albumų 2005 m., parduotas 6 mln. tiražu vien JAV ir tapo deimantiniu pasaulio mastu. Iki šios dienos parduota virš 15 mln. jo kopijų. Albumą labai palankiai recenzavo ir muzikos kritikai.
2005 m. grupė už jį laimėjo „Grammy“ apdovanojimą Geriausio roko albumo kategorijoje. Kitais metais didžiausias šio albumo hitas „Boulevard Of Broken Dreams“ laimėjo „Grammy“ Geriausio įrašo kategorijoje, per MTV Europe Music Awards „Green Day“ laimėjo Geriausios roko grupės ir Geriausio metų albumo nominacijose, taip pat laimėjo „BRIT Awards“ kaip Geriausia tarptautinė grupė ir už Geriausią tarptautinį albumą. Samuel Bayer, tapusio „etatiniu“ Green Day pagalbininku, režisuoti videoklipai „Boulevard Of Broken Dreams“ ir „American Idiot“ per 2004 m. MTV Video Music Awards buvo absoliutūs favoritai – laimėjo 7-iuose iš 8-ių nominuotų kategorijų. 2009 m. pabaigoje Green Day vieno įtakingiausių pasaulio muzikos žurnalų „Rolling Stone“ skaitytojų be to, kad buvo išrinkta Svarbiausia dešimtmečio grupe, laimėjo ir Geriausio dešimtmečio albumo („American Idiot“) ir singlo („Boulevard of Broken Dreams“) kategorijose; taip pat tais pačiais metais sunkiosios muzikos žurnalo „Kerrang!“ skaitytojai apklausoje „50 geriausių 21-ojo amžiaus albumų“ Green Day albumą „American Idiot“ išrinko Nr. 1.
Pagal šio albumo dainas pastatytas miuziklas „American Idiot: The Musical“, kuriam vokalistas Billie Joe Armstrong padėjo rašyti ir scenarijų, debiutavo 2009 m. rugsėjo mėn. Berklyje, o 2010 m. imtas rodyti ir Brodvėjuje. Kai lankomumas ėmė mažėti, Billie Joe nusprendė pakeisti aktorių Tony Vincent ir pats imtis pagrindinio St. Jimmy vaidmens, po ko spektakliai tapo anšlaginiais. Gerbėjų pageidavimu Billie Joe viso pasirodė 50-yje spektaklių, ir tuo miuziklo pajamos viršijo milijoną dolerių. 2010 m. šis miuziklas laimėjo du prestižinius teatro „Oskarais“ vadinamus apdovanojimus „Tony“. 2012 m. šis miuziklas išvyko į pasaulinį turnė, kuriame aplankė Did. Britaniją ar Japoniją.
Taip pat pagal šį albumą ketinama statyti ir Holivudo filmą, kurio režisieriumi greičiausiai taps žymus aktorius Tomas Hanksas, o pagrindinį vaidmenį atliks Julia Roberts.

Singlai

Išleisti singlai: titulinis „American Idiot“, „Boulevard Of Broken Dreams“, „Holiday“, „Wake Me Up When September Ends“ bei „Jesus of Suburbia“. Visiems šiems singlams vaizdo klipus sukūrė novatoriškas režisierius Samuel Bayer.

American Idiot

Singlas pasiekė 1-ą JAV „Hot Modern Rock Tracks“ ir Kanados „Hot 100“, 3-ą Did. Britanijos topo vietas. Green Day šią dainą atliko per 2005 m. „Grammy“ apdovanojimus. 2007 m. gruodžio mėn. per specialią laidą „My Night at the Grammys“ žiūrovai šį pasirodymą išrinko visų laikų geriausiu „Grammy“ pasirodymu („Top Grammy Moment“). Taip pat šis kūrinys gavo „Spike Video Game“ apdovanojimą kaip Geriausia videožaidimo daina.
Ši daina buvo panaudota 2005 m. filme „Slėpkit pamerges!“ (Wedding Crashers), amerikietiško futbolo videožaidime „Madden NFL 2005“ ir MTV „Endžio Milonakio šou“ pabaigos vinjetėje.
Šios dainos koverius įrašė atlikėjas Richard Cheese, grupė Lounge Against the Machine ir Avril Lavigne, o parodijų meistras Weird Al Yankovic šią dainą savo albume „Straight Outta Lynwood“ perdarė kaip „Canadian Idiot“.

Boulevard Of Broken Dreams

Singlas pasiekė 1-ą JAV „Hot Modern Rock Tracks“ (išsilaikė 1-oje vietoje 16 savaičių), „Hot Mainstream Rock Tracks“ (išsilaikė 1-oje vietoje 14 savaičių) ir Kanados „Hot 100“, 2-ą „Billboard Hot 100“ ir Švedijos topo, 3-ą „Billboard Hot 100 Airplay“ topo vietas.
2005 m. per „MTV Video Music Awards“ daina laimėjo kategorijose: Metų videoklipas, Geriausias grupės videoklipas, Geriausias roko videoklipas, Geriausia videoklipo režisūra, Geriausias videoklipo montažas ir Geriausia videoklipo kinematografija, o 2006 m. laimėjo „Grammy“ apdovanojimą kaip Geriausias metų įrašas. 2009 m. pabaigoje ši daina vieno įtakingiausių pasaulio muzikos žurnalų „Rolling Stone“ skaitytojų buvo išrinkta Geriausiu dešimtmečio singlu.
Šios dainos koverius įrašė grupės „Honeywagon“ ir „Gregorian“.
Green Day, per „iTunes“ pardavus šį singlą, visus pinigus paaukojo Raudonajam Kryžiui, kad padėtų uragano „Katrina“ aukoms.

Holiday

Singlas pasiekė 1-ą „Hot Modern Rock Tracks“, „Hot Mainstream Rock Tracks“ vietas.
Daina buvo panaudota filmuose „Accepted“, „Surf’s Up“, videožaidime „Tony Hawk’s American Wasteland“ bei filmo „War, Inc.“ treileryje.
Jos koverius įrašė grupės „Scuba Dice“ bei „Hayseed Dixie“.

Wake Me Up When September Ends

Singlas pasiekė 1-ą Kanados „Hot 100“, 2-ą „Hot Modern Rock Tracks“, 3-ą „Billboard Hot 100 Airplay“ topo vietas, pakilo į Top-10 JAV „Billboard Hot 100“, Did. Britanijos singlų topo vietas.
2006 m. šis singlas laimėjo „Nickelodeon Kids' Choice Awards“ apdovanojimą Mėgstamiausios dainos kategorijoje.

Jesus of Suburbia

Singlas kartu pristatė ir gyvai įrašytą albumą „Bullet In A Bible“.
Žurnalas „People“ pavadino šią dainą „epine“ bei „nuostabia 9 minučių roko opera“. Radijo formatui per ilga, ji buvo sutrumpinta iki 6,5 min., nors daugumoje roko ir alternatyviosios muzikos radijo stočių eteryje dažniausiai grojama nesutrumpinta albumo versija. Egzistuoja ir 2 Samuel Bayer kurti vaizdo klipai – vienas 6,5 min., kitas – 12 min.
Daina pripažįstama vienu svarbiausių grupės darbų. „Rolling Stone“ skaitytojai apklausoje ją išrinko Geriausia visų laikų Green Day daina. Grojamas visuose grupės koncertuose, jų metu šis kūrinys tampa vienu iš publikos mėgstamiausių momentų, kuomet išsirenkamas vienas žiūrovas ant scenos pagroti gitara.